V období máj - jún 2012 vykonali inšpektori Slovenskej obchodnej inšpekcie (ďalej len SOI) kontrolu dodržiavania povinností pri uvádzaní biocídnych výrobkov na trh, ustanovených zákonom č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov, v znení zákona č. 434/2004 Z. z.,  zákona č. 15/2006 Z. z., zákona č. 95/2007 Z. z., zákona č. 405/2008 Z. z., zákona č. 489/2008 Z. z. a zákona 67/2010 Z. z. (ďalej len zákon) a  Nariadením komisie č. 1451/2008 o druhej fáze desaťročného pracovného programu uvedeného v článku 16 ods.2 smernice Európskeho parlamentu a Rady 98/8/ES o uvádzaní biocídnych výrobkov na trh (ďalej len nariadenie). 

Biocídny výrobok je výrobok, ktorý obsahuje jednu účinnú látku alebo viac účinných látok vo forme , v ktorej je dodávaný užívateľom a určený na ničenie, odpudzovanie, zneškodňovanie alebo dosiahnutie iného regulačného účinku na škodlivý organizmus chemickým alebo biologickým spôsobom.
Podnikatelia (výrobca, dovozca, hlavný distribútor) pred uvedením biocídneho výrobku na trh ho musia oznámiť Centru pre chemické látky a prípravky (ďalej len Centrum). Centrum po vyhodnotení predloženej dokumentácie vydá súhlasné Rozhodnutie s uvedením biocídneho výrobku na trh na stanovenú dobu. 
V súčasnosti v Európskej spoločnosti prebieha podľa smernice 98/8/ES realizácia 10-ročného pracovného programu zameraného na posúdenie všetkých účinných látok, nachádzajúcich sa v biocídnych výrobkoch. Podľa nariadenia môžu byť na trh uvádzané len tie biocídne výrobky, ktorých účinné látky budú v rámci tohto programu posúdené. Ich zoznam sa nachádza v prílohe II nariadenia spolu s typom biocídneho výrobku, pre ktorý budú autorizované alebo registrované. 

Cieľom zákona je, aby na trh boli uvádzané len objektívne posúdené biocídne výrobky s maximálnou účinnosťou a minimálnymi rizikami pre ľudí, zvieratá a životné prostredie. 

Slovenská obchodná inšpekcia , ako kontrolný orgán vnútorného trhu, je oprávnená pri výkone kontroly preverovať, či podnikatelia dodržiavajú ustanovenia tohto zákona a ukladať pokuty za správne delikty v zmysle § 31 tohto zákona.
Kontrolu biocídnych výrobkov SOI vykonáva od roku 2004. Každý rok je plánovaná jedna celoslovenská kontrolná akcia v trvaní 2 - 3 mesiacov. V období medzi dvoma akciami sú vykonané kontroly na základe podnetov od spotrebiteľov a podnikateľov.
Predmetom kontroly bolo dodržiavanie povinností podnikateľov pri uvádzaní biocídnych výrobkov na trh, ustanovených v zákone a v nariadení.

C i e ľ o m   k o n t r o l y  bolo vyselektovať z trhu SR biocídne výrobky s obsahom účinných látok, na ktoré sa vzťahuje zákaz uvádzania na trh podľa čl. 4 nariadenia, ako aj preveriť u ostatných biocídnych výrobkov dodržiavanie povinností ustanovených v zákone pri ich uvedení na trh, najmä:
•	oznámiť údaje o biocídnom výrobku Centru pred jeho uvedením na trh 
•	uvádzať na trh biocídne výrobky len s  účinnými látkami zo zoznamu prílohy II. nariadenia a  platným rozhodnutím Centra
•	vyhotoviť kartu bezpečnostných údajov (ďalej len KBÚ) na všetky biocídne výrobky, klasifikované ako nebezpečné pred ich uvedením na trh
•	poskytnúť KBÚ Národnému toxikologickému informačnému centru a každému príjemcovi 
•	označovať a baliť biocídne výrobky v súlade s požiadavkami zákona
•	pri propagácii a reklame biocídneho výrobku dodržiavať požiadavky zákona 
•	dodržiavať požiadavky pri predaji biocídnych výrobkov, vyplývajúce zo zákona č.355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a  z Nariadenia  Európskeho parlamentu a Rady (ES) č. 1907/2006 o  registrácii, hodnotení, autorizácii a  obmedzovaní chemických látok (REACH) a o zriadení Európskej chemickej agentúry. 

Výsledky kontroly biocídnych výrobkov

V rámci kontrolnej akcie, ktorá bola zameraná na dodržiavanie zákona a nariadenia, inšpektori SOI vykonali 112 kontrol u 16 výrobcov a 44 distribútorov a 2 dovozcov. Bolo prekontrolovaných 342 druhov biocídnych výrobkov, z toho u 75 druhov boli zistené nedostatky, čo predstavuje 21,9 %. Prevažnú väčšinu nedostatkov predstavujú biocídne výrobky s nedostatkami v označení a neoznámené Centru.
Ďalších 30 kontrol bolo vykonaných vo veľkoskladoch a maloobchodných predajniach, ktoré boli zamerané najmä na zistenie informácií o výrobkoch, ich výrobcoch resp. distribútoroch ako aj o výskyte biocídnych výrobkov v predaji s obsahom účinných látok, na ktoré sa vzťahuje zákaz uvádzania na trh podľa nariadenia. 
Všetky  kontrolované subjekty predložili oprávnenia na podnikanie v súlade s požiadavkami na predmetnú podnikateľskú činnosť.

1.  Kontrola účinných látok biocídnych výrobkov 

Počas kontrolnej akcie neboli zistené žiadne biocídne výrobky s obsahom účinných látok, na ktoré sa vzťahuje podľa nariadenia zákaz uvádzania na trh. 

2.  Oznámenie biocídnych výrobkov 

Podnikatelia môžu uvádzať na trh len tie biocídne výrobky, ktoré oznámili Centru podľa § 33 zákona a na ktoré Centrum vydalo súhlasné rozhodnutie spolu s číslom oznámenia. Rozhodnutie je vydané na tri roky. Po uplynutí tejto doby rozhodnutie stráca platnosť a podnikateľ musí požiadať o jeho predĺženie. 

Z kontrolovaných 342 druhov biocídnych výrobkov 40 druhov bolo uvedených na trh bez predbežného oznámenia a súhlasného rozhodnutia Centra, čo predstavuje 11,7 %. 

Napríklad:

•	Biocídne výrobky Dm S-quito free Sensitiv Pumpspray 100 ml – repelent proti komárom, Germex A – 1 l dezinfekčný čistiaci prostriedok , FRABER DEOTEX Plus 250 ml, Germex B – 1 l bakteriálny  a fungicídny  prípravok, Sutter  profesional  tabs  chlorine  500 g, Sutter profesional dermasan disinfectant  5  kg, SONETT- dezinfekčný čistič, Ochranný náter proti červotočom, Základný náter na ochranu dreva pred hubami spôsobujúcimi modranie dreva, 2v 1 ochranná lazúra RAL, základný náter a  lazúra v jednom, chráni pred modraním dreva, impregnujúca, GERZETT®- insekticídny sprej na hubenie hmyzu, Farba proti plesni, Antibakteriálny čistič okien, zrkadiel a  sklenených povrchov, 500 ml s   rozprašovačom, Antibakteriálny čistič kuchýň, spotrebičov a  povrchov, 500 ml s rozprašovačom, Antibakteriálny čistič kúpeľní, spŕch a sanitárnych zariadení, 500ml s rozprašovačom.  
Počas kontrolnej akcie boli zistené v  Euphoria Shope v ponuke pre spotrebiteľov  3 druhy výrobkov (Rasta, Joker, Reggae) označené ako prostriedky proti moliam bez oznámenia a súhlasného rozhodnutia Centra ako aj bez karty bezpečnostných údajov. Pre podozrenie, že nejde o biocídny výrobok, ale o omamnú alebo psychotropnú látku, boli odobraté vzorky a zaslané na expertízu. Z tlače sme sa dozvedeli, že prípad prevzala polícia.

3.  Kontrola karty bezpečnostných údajov (KBÚ)

Zákon ukladá podnikateľovi povinnosť vyhotoviť KBÚ pre každý biocídny výrobok, ktorý je klasifikovaný ako nebezpečný. KBÚ je povinný poskytnúť Národnému toxikologickému informačnému centru a každému odberateľovi biocídneho výrobku (okrem spotrebiteľa) najneskôr s prvou dodávkou, aby príjemca mohol prijať účinné opatrenia, týkajúce sa ochrany života, zdravia ľudí a  životného prostredia.
Po obsahovej stránke KBÚ musí spĺňať požiadavky § 6 zákona č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (ďalej len chemický zákon) ako aj článku 31 a Prílohy II Nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH)...

Predmetom kontroly boli KBÚ tých biocídnych výrobkov, ktoré boli klasifikované ako nebezpečné. Z prekontrolovaných 85 KBÚ na 15 druhov biocídnych výrobkov nemali podnikatelia vypracované KBÚ (17,6 %) pri prvej kontrole. U 19 druhov biocídnych výrobkov (22,4 %) neboli KBÚ zaslané Národnému toxikologickému informačnému centru. 
Z obsahovej stránky KBÚ boli zistené nedostatky v 7 prípadoch (8,2 %). 
Správnosť klasifikácie prípravku bola prekontrolovaná v každom prípade. Nesprávna klasifikácia bola zistená v  3 prípadoch.

Napríklad:

•	Na biocídne výrobky Max San odmasťovač do kuchyne pre dezinfekciu a čistenie všetkých povrchov a WC NET TURBO – gélový čistič nebola pri prvej kontrole vypracovaná KBÚ.
•	U biocídnych výrobkov CIT Bremsentod Flüssig 1000 ml, Fly Gold Ultra 350 g, Masta- Kill 500 ml, Frunax DS Contra Ratten 250 g, LarvaSTOP  500g, RAT STOP  500g, RAT STOP DF Cereal, KERBL 500 g a FlyBio 400 g granule proti muchám, podnikateľ nevypracoval KBÚ, neoznámil ich Centru pred ich uvedením na trh a nebola splnená ani požiadavka zákona zaslať KBÚ každému  príjemcovi a Národnému toxikologickému informačnému centru.
•	V KBÚ  výrobkoch SUPER CHAMPION M na ničenie mravcov, SUPER CHAMPION O na ničenie osí, SUPER CHAMPION H na ničenie hmyzu, bolo uvedené, že zmes nie je nebezpečná, pritom správne mala byť výsledná klasifikácia „Nebezpečný pre životné prostredie“ s vetou 50/53 – veľmi jedovatý pre vodné organizmy, môže spôsobiť dlhodobé nepriaznivé účinky vo vodnej zložke životného prostredia.

4.  Kontrola označovania biocídnych výrobkov 

Označovanie biocídnych výrobkov musí byť v súlade s požiadavkami § 20 zákona o biocídnych výrobkoch. Ak ide o nebezpečnú zmes, jeho označovanie musí obsahovať aj údaje stanovené v § 3 a 46 chemického zákona.  
Označovanie biocídnych výrobkov, balených v aerosólovom rozprašovači, musí vyhovovať navyše požiadavkám Nariadenia vlády č. 46/2009 Z. z., ktorým sa ustanovujú požiadavky na aerosólové rozprašovače.

Z prekontrolovaných 311 druhov biocídnych výrobkov u 48 druhov (18,4 %) boli zistené nedostatky v označovaní. 
Najvážnejším nedostatkom v označovaní biocídnych výrobkov bol chýbajúci výstražný symbol, slovné označenie nebezpečenstva, slovné označenie špecifického rizika, ako aj chýbajúce informácie na etikete v štátnom jazyku.
Najčastejším nedostatkom bolo chýbajúce číslo oznámenia v označení kontrolovaných biocídnych výrobkov.

Ďalšími nedostatkami boli chýbajúce:

•	dávkovanie vyjadrené v metrických jednotkách na každé použitie,
•	čas potrebný na biocídny účinok, 
•	pokyny na bezpečné zneškodnenie biocídneho výrobku a jeho obalu vrátane zákazu opakovaného použitia obalu, 
•	identifikačné údaje právnickej osoby, uvádzajúcej nebezpečnú zmes na trh.

Napríklad:
•	V označení biocídnych výrobkov Dm S-quito free Sensitiv Pumpspray 100 ml – repelent proti komárom, Germex A – 1 l dezinfekčný čistiaci prostriedok, FRABER DEOTEX Plus 250 ml, Germex B – 1 l bakteriálny  a fungicídny prípravok, Sutter  profesional tabs chlorine 500 g,Sutter profesional dermasan disinfectant 5 kg, SONETT- dezinfekčný čistič, Ochranný náter proti červotočom, Základný náter na ochranu dreva pred hubami spôsobujúcimi modranie dreva, 2v 1 ochranná lazúra RAL, základný náter a  lazúra Sanitan WC 750ml s dezinfekčnou a antibakteriálnou prísadou, Blue one shock 1l, chýbalo číslo oznámenia.
•	V označení biocídnych výrobkov CATCH CHEMOTOX 100 g, CATCH CHEMOTOX 150ml, CATCH WC NET TURBO gélový čistič, neboli uvedené žiadne informácie v štátnom jazyku. 
•	U výrobkov Multifunkčné tablety 200 g dezinfekcia bazénovej vody, 5 kg balenie, CHEMOTOX 150 ml N,F+, MATKOV 100 ml, F+ chýbali v označení okrem čísla oznámenia aj  informácie v štátnom jazyku.  
•	Na obale biocídnych výrobkov AQuaMar Triplex mini AQuaMar Minipre  bolo uvedené nesprávne číslo oznámenia.
•	Etikety výrobkov Chlor tablety MAXI, Kombi tablety MAXI, Kombi tablety MINI, Chlor šok, Odstraňovač rias BV na úpravu vody v bazéne neobsahovali informáciu o zákaze opakovaného použitia obalu.
•	V označení  výrobku Max San odmasťovač do kuchyne, pre dezinfekciu a čistenie chýbalo číslo oznámenia, dávkovanie vyjadrené v metrických jednotkách na každé použitie, pokyny na bezpečné zneškodnenie biocídneho výrobku a jeho obalu informácia o zákaze opakovaného použitia obalu a čas potrebný na biocídny účinok.
•	V označení biocídnych výrobkov SUPER CHAMPION M, na ničenie mravcov, SUPER CHAMPION O na ničenie osí, SUPER CHAMPION H na ničenie hmyzu, chýbal výstražný symbol „Nebezpečné pre životné prostredie“, slovné označenie nebezpečenstva a slovné označenie špecifického rizika  R50/53 – veľmi jedovatý pre vodné organizmy, môže spôsobiť dlhodobé nepriaznivé účinky vo vodnej zložke životného prostredia. 
5.  Kontrola balenia biocídnych výrobkov

Balenie biocídnych výrobkov musí spĺňať požiadavky § 3 a 47 chemického zákona.
Pri kontrole balenia biocídnych výrobkov sa inšpektori zamerali hlavne na bezpečnosť obalu, aby nemohlo dôjsť k úniku nebezpečného prípravku a k ohrozeniu alebo poškodeniu zdravia ľudí alebo životného prostredia; aby obaly boli zreteľne odlišné od obalov bežne používaných na potraviny, krmivá, pitnú vodu a lieky; aby obaly nemali lákavý tvar alebo takú dekoráciu, ktorá by uvádzala spotrebiteľa do omylu alebo vzbudzovala zvedavosť detí; aby obaly jedovatých, mimoriadne horľavých, veľmi horľavých, škodlivých a žieravých prípravkov boli vybavené hmatovým upozornením na nebezpečenstvo pre ľudí s poruchou zraku a nevidomých; a pri jedovatých a žieravých prípravkoch navyše aj s uzávermi odolnými proti otvoreniu deťmi.

Inšpektori počas kontrolnej akcie zistili biocídny výrobok s názvom Blue one shock 1 l prostriedok pre prvé ošetrenie bazénovej vody, ktorého obal nespĺňal požiadavky chemického zákona. Uvedený biocídny výrobok bol klasifikovaný ako „žieravý“ a cez uzáver jeho obalu dochádzalo k úniku nebezpečnej chemickej zmesi. Bolo vydané opatrenie na zákaz ich predaja.

6.  Propagácia a reklama

Pri reklame biocídneho výrobku musí podnikateľ vždy uviesť v zmysle § 21 zákona upozornenie:
„Používajte biocídne výrobky bezpečne. Pred použitím si prečítajte údaje na obale a pripojené informácie o výrobku“. 
Propagačné a reklamné materiály nesmú obsahovať údaje: „biocídny výrobok s nízkym rizikom“, „netoxický“, „neškodný“, „neškodný pre životné prostredie“ a nesmú možného používateľa informovať spôsobom, ktorý je klamlivý. 

Z kontrolovaných propagačných materiálov v  3 prípadoch bolo zistené chýbajúce upozornenie podľa zákona. 

7.  Podmienky predaja biocídnych výrobkov, klasifikovaných ako nebezpečné

Podľa § 52 zákona č.355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, „veľmi jedovaté látky a prípravky“ sa nesmú vydávať a predávať fyzickým osobám, „jedovaté látky a prípravky“ môžu byť predávané výhradne osobám starším ako 18 rokov, v prípade samoobslužného predaja ich môže vydávať len predavač a nemôžu byť predávané v predajniach požívatín a hračiek.
Podľa prílohy XVII Nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a  obmedzovaní chemických látok (REACH) a o zriadení Európskej chemickej agentúry, chemické látky a prípravky, klasifikované ako „karcinogény kategórie 1 alebo 2“, „mutagény kategórie 1 alebo 2“, „poškodzujúci reprodukciu kategórie 1 alebo 2“ nemôžu byť predávané širokej verejnosti.

Počas kontrolnej akcie neboli inšpektormi zistené žiadne porušenia podmienok predaja biocídnych výrobkov.

Opatrenia

1.	Vo všetkých kontrolovaných prevádzkarniach boli spísané inšpekčné záznamy a  vydané záväzné pokyny na odstránenie zistených nedostatkov. 

2.	Pri zistení nedostatkov boli podnikatelia vyzvaní na ich dobrovoľné odstránenie v súlade s Nariadením Európskeho parlamentu a Rady (ES) č. 765/2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje Nariadenie (EHS) č. 339/93.
Počas kontrolnej akcie bolo podnikateľmi dobrovoľne stiahnutých z predaja alebo z trhu 8 druhov biocídnych výrobkov v hodnote 3 252,68 €.

3.	V zmysle §-u 6 ods. 1 písm. a) bod 1. zákona č. 128/2002 Z. z., o  štátnej kontrole vnútorného trhu, vo veciach ochrany spotrebiteľa..., boli uložené opatrenia na zákaz predaja u  25 podnikateľských subjektov na 64 druhov biocídnych výrobkov v celkovej hodnote 26 306,22 € pre vážne nedostatky, ktoré môžu ohroziť zdravie spotrebiteľov. 

4.	S tromi podnikateľmi, ktorí sa dopustili opakovane správneho deliktu v oblasti uvedenia biocídnych výrobkov na trh, prípadne nesplnili vydané opatrenie na odstránenie zisteného nedostatku, boli začaté správne konania o uložení pokút podľa § 31 ods. 2 písm. c) zákona. 

Záver

Kontrolná akcia bola zameraná na dodržiavanie požiadaviek zákona a nariadenia pri uvádzaní biocídnych výrobkov na trh.

Kontroly boli vykonané u 112 podnikateľov, uvádzajúcich biocídne výrobky na trh. Bolo prekontrolovaných 342 druhov biocídnych výrobkov, z toho u 75 druhov boli zistené nedostatky, čo predstavuje 21,9 %. Z toho vyplýva, že u každého piateho kontrolovaného biocídneho výrobku bol zistený nesúlad s požiadavkami všeobecne záväzných právnych predpisov. Porovnaním týchto výsledkov s výsledkami pri kontrolnej akcii v roku 2011, kedy 23,2 % kontrolovaných biocídnych výrobkov malo nedostatky, môžeme konštatovať, že obidva výsledky sú na podobnej úrovni.

Nedostatky boli zistené najmä u tých podnikateľov, ktorí sa s predmetnou podnikateľskou činnosťou zaoberajú krátky čas. Boli však aj takí podnikatelia, u ktorých  v minulosti už bola zo strany SOI vykonaná kontrola, napriek tomu nové biocídne výrobky uvádzali na trh bez oznámenia a súhlasného rozhodnutia Centra pre chemické látky a prípravky. Počas kontrolnej akcie bolo zistených 40 biocídnych výrobkov (11,7 %) bez predbežného oznámenia a súhlasného rozhodnutia Centra. Približne každý ôsmy kontrolovaný biocídny výrobok bol nelegálne na trhu.

Podnikatelia nemali pri prvej kontrole vypracované karty bezpečnostných údajov na 17,6 % biocídnych výrobkov, klasifikovaných ako nebezpečné. Nebolo zaslaných 22,4 % kariet bezpečnostných údajov Národnému  toxikologickému informačnému centru. 

Kontrolou označovania bolo zistené, že 63 druhov biocídnych výrobkov (18,4 %) nevyhovovalo požiadavkám zákona. Najzávažnejšími nedostatkami, ktoré môžu ohroziť zdravie ľudí alebo životné prostredie, boli prípady, keď na výrobkoch chýbali symboly nebezpečenstva a slovné označenie špecifického rizika, informácie v označení neboli v štátnom jazyku alebo biocídny výrobok so  žieravými vlastnosťami mal taký obal, cez uzáver ktorého dochádzalo k úniku nebezpečnej chemickej zmesi.

Porovnaním výsledkov kontrolnej akcie v roku 2012 s výsledkami z  kontrolnej akcie v roku 2011 môžeme konštatovať, že boli zistené podobné výsledky. Mierny pokles bol zistený v roku 2012 v počte neoznámených biocídnych výrobkov v ponuke pre spotrebiteľov. Kým v roku 2011 bolo zistených na trhu 12,9 % biocídnych výrobkov bez oznámenia alebo platného rozhodnutia Centra, v roku 2012 to činilo iba 11,7 %, je to však ešte stále neuspokojivý výsledok. Výskyt biocídnych výrobkov na trhu bez vypracovanej KBÚ bol naopak v roku 2012 v podstatne vyššom počte (17,6 %) ako v roku 2011 (8,7 %). 
Nepriaznivým výsledkom je v roku 2012 aj výrazné zvýšenie počtu nesprávne označených biocídnych výrobkov (18,4 %) oproti roku 2011 (10,0 %).

Vzhľadom na dosiahnuté výsledky ako aj na skutočnosť, že biocídne výrobky sú ponúkané spotrebiteľom na rôzne účely v stále širšom sortimente, Slovenská obchodná inšpekcia bude tejto problematike naďalej venovať zvýšenú pozornosť. 

Príloha 1

Počet kontrolovaných biocídnych výrobkov podľa jednotlivých typov 

Typ

Názov typu výrobku	
Počet biocíd.
výrobkov	

   1	
Biocídne výrobky na osobnú hygienu	         
        22	
  
   2	
Dezinfekčné prípravky na súkromné a profesionálne použitie	
      156	
   
   3	
Biocídne výrobky na veterinárnu hygienu          	
          4	
  
   4	
Dezinfekčné prípravky pre oblasť potravín a krmív	
          12	
    
   6	
Konzervačné prípravky na výrobky v plechových obaloch	
           1	
   
   7	
Konzervačné prípravky na povlaky	
           13	
   
   8	
Konzervačné prípravky na ochranu dreva	
          40	
  
  10	
Konzervačné prípravky na ochranu muriva	
          17	
  
  14	
Rodenticídy	
          15	
  
  18	
Insekticídy, akaracídy a iné prípravky na reguláciu iných článkonožcov	
          36	
  
  19	
Repelenty a atraktanty	 
          26